  Наталья Тетерина Удмуртиын Диспансеризациез ортчонъя нырысетӥяз огъя нуналэ 3 сюрс 187 адями эскериськиз. 9-тӥ тулыспалэ ужрад элькунысь 45 эмъюртъёсын  ортчиз, ивортэ улосвылысь Тазалыкез утёнъя министерстволэн пресс-службаез. Тазалыкез эскеронэз 658 эм ужасьёс нуизы: терапевтъёс, акушер-гинекологъёс, неврологъёс, отоларингологъёс, офтальмологъёс, хирургъёс, рентгенологъёс, эндоскопистъёс но мукет ӧнерчиос. Ватсаса юрттэт сётӥзы 4 эндокринологъёс, 8 онкологъёс но кардиолог. Валтӥсь эскеронъёсты быдэстэм сяна, Алнаш ёрос эмъюртын 8 фиброгастроскопия ортчытӥзы, 12 эмъяськонниосын пуш тӥрлыкез ультразвукен учкизы. Кияса ёросын #Вместепротиврака флешмоб ортчиз, Шаркан ёрос эмъюртын – инфарктэз но инсультэз алонъя анкетирование, Балезино ёросын – вир зӥбетэз мертанъя мастер-класс. Сюмси ёрос эмъяськонниын ужасьёс калыкез гимнастикалы дышетӥзы, Камбарка ёрос эмъюртын пыктос висёнъёсты алонъя юалляськон но инсультэз ӝог валанъя дышетон ортчытӥзы. Ватсалом, Удмуртиын Тазалыклэн арез улсын Диспансеризациез ортчонъя огъя нуналъёс толэзьлы быдэ одӥгаз кӧснуналэ 8-14 часэ радъяськылозы. Диспансеризациез ортчонъя огъя нуналъёс луозы: 16-тӥ южтолэзе; 13-тӥ оштолэзе; 18-тӥ куартолэзе; 15-тӥ инвожое: 20-тӥ пӧсьтолэзе; 10-тӥ гудырикошконэ; 21-тӥ куарусёнэ; 12-тӥ коньывуонэ; 9-тӥ шуркынмонэ; 7-тӥ толсуре. Ватсалом, мукет нуналъёсы диспансеризациез улон интыя эмъюртын котькуд ужан нуналэ ортчыны луэ.  Тегъёс: Мерлык Удмуртия Тазалык Тазалыкезутёнъяминистерство тазалыкезутён эмъяськонниос эмчиос  